Prieto afirma que l'accés al Corredor Mediterrani suposarà una revolució en el transport de mercaderies i persones
14 maig 2025

## Prieto afirma que l'accés al Corredor Mediterrani suposarà una revolució en el transport de mercaderies i persones14 maig 2025Última actualització: 14 maig 2025

![](../gestion/img/cff6db1285d6998536bc617a508e3d00e334adc6ac114b6a6da3d6f832c8210b.jpg)  
  

L’alcalde de Gandia, **José Manuel Prieto**, en qualitat de president del Consorci de les Comarques Centrals Valencianes (CCV), ha participat aquest matí en la **jornada institucional “Xàtiva Alta Velocitat”**, una trobada impulsada per l’Ajuntament de Xàtiva, en col·laboració amb l’Oficina del Comissionat del Govern per al Corredor Mediterrani, la Mancomunitat de la Costera-Canal i el Consorci de les Comarques Centrals Valencianes.

L’objectiu de la jornada ha sigut abordar estratègicament els reptes i oportunitats que representa la imminent posada en marxa del tren d’Alta Velocitat en el marc del desenvolupament del Corredor Mediterrani. A la jornada han assistit la secretària d’Estat d’Indústria del Govern d’Espanya, Rebeca Torró, així com representants municipals de diversos municipis i del sector empresarial.

L’acte ha comptat amb la benvinguda institucional a càrrec del subdelegat del Govern d’Espanya a València, José Rodríguez; la presidenta de la CEV a la província de València, Eva Blasco; el comissionat del Govern per al Corredor Mediterrani, Josep Vicent Boira; i José Manuel Prieto.

En la seua intervenció, el president del CCV ha destacat que l’arribada de l’Alta Velocitat a Xàtiva suposa un abans i un després per a les Comarques Centrals Valencianes, en obrir un nou paradigma en les comunicacions tant a nivell nacional com internacional.

“_Des del CCV hem de ser capaços d’articular un projecte col·lectiu perquè aquest territori es beneficie dels avantatges que suposa formar part del Corredor Mediterrani_”, ha afirmat Prieto, qui ha conclòs la seua intervenció afirmant: “_No podem viure d’esquena a un Corredor Mediterrani que suposarà una revolució en el transport de mercaderies i persones_”.

Prieto ha incidit que l’Alta Velocitat generarà oportunitats per al territori, ja que facilitarà el trànsit de mercaderies i persones en tota l’àrea de les Comarques Centrals, alhora que atraurà inversions industrials i tecnològiques, millorant la competitivitat empresarial. A més, enfortirà la connexió amb mercats estratègics com França, el Marroc i Portugal.

No obstant això, l'alcalde ha defensat l'alta velocitat al mateix temps que altres infraestructures, com ara, la doble via Cullera-Gandia i la connexió a Dénia.

Pel que fa al Corredor Mediterrani, Prieto ha destacat que l’estació de Xàtiva forma part d’aquest eix estratègic. Ha reclamat que es completen infraestructures pendents com la CV-60, el desdoblament de la línia C1 entre Gandia i Cullera i el reforç de la connexió ferroviària entre Gandia i Madrid, així com entre Alcoi i Xàtiva.